Yuan T. Lee

Yuan T. Lee (;19. marraskuuta 1936 Hsinchu, Taiwan
) on taiwanilainen reaktiokineetikko, jonka päätutkimusalana oli alkeisreaktioiden reaktiodynamiikka. Hänet palkittiin Nobelin kemianpalkinnolla vuonna 1986 alkeisreaktioiden dynamiikan tutkimisesta molekyylisuihku-menetelmällä. Vuoden 1986 palkinto oli jaettu Leen, Dudley R. Herschbachn ja John Charles Polanyin kesken.
Akateeminen ura.
Lee suoritti lukion oppimäärän Hsinchussa, kun Taiwan oli vielä Japanin miehittämänä. Koulunkäynti keskeytyi ajoittain toisen maailman sodan aikana liittoutuneiden pommittaessa Taiwanissa olevia japanilaisia sotajoukkoja. Vasta kun sodan jälkeen Taiwan liitettiin Kiinaan, Leelle tuli mahdollisuus käydä koulu loppuun. Kouluaikana hän pelasi pöytätennistä ja tennistä ja soitti trumpettia ja huilua. Lee oli myös innokas lukija, ja itse asiassa hänen lukemansa kirja Marie Curien elämäkerrasta innosti hänet tieteen pariin.
Lee suoriutui lukiosta erinomaisin arvosanoin vuonna 1955, ja hänet hyväksyttiin ilman pääsykokeita Taiwanin kansalliseen yliopistoon, jossa hän jo ensimmäisen opiskeluvuoden jälkeen päätti suuntautua kemian opiskeluun. Lee suoritti alemman kandidaatin tutkinnon, ja opinnäytetyössään hän käytti elektroforeesia. Seuraavaksi Lee meni 1959 Tsinghua-yliopistoon, jossa hän suoritti vuonna 1961 maisterin tutkinnon luonnon radioisotoopimittauksista. Sitten Lee oli vielä tutkimusapulaisena Tsinghua-yliopistossa tekemässä molekyylin rakennemäärityksiä röntgensädemittauksilla, ennen kuin hän 1962 lähti Kalifornian yliopistoon jatko-opiskelijaksi. Lee väitteli tohtoriksi 1965. Hänen väitöstyönsä ohjaaja oli Bruce Mahan, ja aiheena oli elektronisesti virittyneiden alkaliatomien kemi-ionisaatio. 
Lee on muun muassa National Academy of Sciencesin (vuodesta 1979) ja Academia Sinican (vuodesta 1980) jäsen. Lee nimitettiin järjestön johtajaksi 1994, ja hän joutui siksi luopumaan vuonna 1974 saamastaan Yhdysvaltojen kansalaisuudesta. Leen johtaja-aikana julkaistiin taiwanilaisille oppilaille osoitettu kirja Taiwanin historiasta (Knowing Taiwan).
Leelle myönnettiin 1992 Faraday-luennoitsijapalkinto (Michael Faradayn mukaan).
Tieteellinen työ.
Kalifornian yliopistossa Bruce Mahan tutkimusryhmässä Lee kiinnostui ioni-molekyyli-reaktioista ja molekyysisuihku-menetelmästä reaktion dynamiikan tutkimisessa. Tutkimuksen esimerkkireaktiona tästä kiinnostuksesta oli N2+ + H2 -&gt; N2H+ + H. Lee liittyi väitelleenä 1967 Dudley R. Herschbachin tutkimusryhmään Harvardin yliopistossa. Tutkimuskohteena hänellä oli (Robert Gordonin kanssa) molekyylisuihku-mittalaitteistolla kaksiatomisten alkalimetallien ja vetyatomien väliset reaktiot. Samaan aikaan Lee rakensi teknisen henkilökunnan auttamana uutta molekyylisuihku-mittalaitetta, ja myöhemmin sillä tutkittiin reaktiota Cl + Br2 -&gt; BrCl + Br.
Seuraavana vuonna Lee siirtyi Chicagon yliopistoon apulaisprofessoriksi. Vuonna 1973 Lee nimitettiin kemian professoriksi. Seuraavana vuonna hän palasi päätutkijaksi Ernest Lawrencen perustamaan kansalliseen laboratorioon Kalifornian Berkleyhin. 
Leen perustutkimus molekyylisuihku-mittalaitteistolla kohdistui määrittämään kemiallisen reaktion lähtöaineineen reaktiivisuuden riippuvuutta molekyylien suuntautuneisuuteen, reaktion välituotteisiin ja reaktion mekanismiin. Tutkittavan alkeisreaktion dynamiikan ymmärtäminen edellytti reaktion tuotteiden sirontakulmien ja nopeusjakaumien mittaamista.